“Samarqand me'mor loyiha” tashkiloti tashkil etildi

O‘zbekiston Respublikasi Vazirlar Mahkamasi “Samarqand davlat arxitektura-qurilish instituti huzurida “Samarqand me'mor loyiha” loyiha-qidiruv tashkilotini tashkil etish chora-tadbirlari to‘g‘risida”gi qarorni e'lon qildi.
Samarqand viloyati shahar va tumanlari hududlarini arxitektura va shaharsozlik jihatidan rejalashtirish ishini tubdan yaxshilash, sohadagi ilmiy-tadqiqot ishlarini va ilg‘or chet el tajribasini amaliyotga tatbiq etish, zamonaviy texnika va texnologiyalarni loyihalashtirish va qurilishga joriy etish, turar joylar, ijtimoiy va ishlab chiqarish infratuzilmasi obektlarining zamonaviy turdagi, shu jumladan, eksperimental loyihalarini ishlab chiqishni tashkil qilish maqsadida Vazirlar Mahkamasi qaror qildi:
1. Samarqand viloyati hokimligi, Samarqand davlat arxitektura-qurilish instituti, O‘zbekiston Respublikasi Davlat arxitektura va qurilish qo‘mitasining Samarqand davlat arxitektura-qurilish instituti muassisligida davlat unitar korxonasi shaklidagi “Samarqand me'mor loyiha” loyiha-qidiruv tashkilotini (keyingi o‘rinlarda “Samarqand me'mor loyiha” DUK deb ataladi) tashkil etish haqidagi taklifiga rozilik berildi.
2. “Samarqand me'mor loyiha” DUKning xodimlari cheklangan umumiy soni 117 nafar bo‘lgan tuzilmasi ilovaga muvofiq tasdiqlandi.
“Samarqand me'mor loyiha” DUK direktoriga Samarqand davlat arxitektura-qurilish instituti va O‘zbekiston Respublikasi Davlat arxitektura va qurilish qo‘mitasi bilan kelishgan holda, zarurat bo‘lganda, “Samarqand me'mor loyiha” DUKning tasdiqlangan tuzilmasiga xodimlarning cheklangan umumiy soni va mehnatga haq to‘lash fondi doirasida o‘zgartirishlar kiritish huquqi berildi.
3. Quyidagilar “Samarqand me'mor loyiha" DUKning asosiy vazifalari etib belgilandi:
Samarqand viloyatining shahar va tumanlarida qurilishi rejalashtirilayotgan muhim ahamiyatga ega bo‘lgan obektlarni loyihalashtirish hamda hududning arxitektura-rejalashtirish loyihalarini ishlab chiqish;
aholi punktlari hududlarini qurishni rivojlantirish hujjatlarini ishlab chiqish;
transport va yo‘l qurilishi obektlari va komplekslarini loyihalashtirish; 
umumiy foydalaniladigan avtomobil yo‘llarini, magistral muhandislik tarmoqlarini, jumladan, ularning muhandislik tarmoqlari va tizimlari bilan birga, qurish, rekonstruksiya qilish va ta'mirlash bo‘yicha hujjatlarni ishlab chiqish;
namunaviy loyihalashtirishdan keng foydalanish hamda loyihalarni optimallashtirish va qiymatini pasaytirish choralarini ko‘rish;
qurilishning ilg‘or uslublarini, zamonaviy va energiya jihatdan samarali qurilish materiallarining turlarini loyiha yechimlariga ustuvor tatbiq etish;
ilg‘or xorijiy tajribadan foydalangan holda loyihalashtirishning zamonaviy, ilmiy jihatdan asoslangan texnologik tartiblarni ishlab chiqish va tatbiq etish;
loyihalarni energiya jihatdan tejamkor va iqtisodiy samarasi yuqori bo‘lgan, ilg‘or va yangi turdagi qurilish materiallarini qo‘llashni nazarda tutadigan zamonaviy texnologiyalarni joriy etish hisobiga ishlab chiqish;
xalqaro standartlar darajasida qo‘llashni nazarda tutadigan loyihalashtirish jarayonlariga zamonaviy standartlarni tatbiq etish bo‘yicha takliflar ishlab chiqish;
sohaga oid ilmiy-tadqiqot va oliy ta'lim muassasalari bilan izchil hamkorlikni amalga oshirish.
4. Belgilanishicha: 
'‘Samarqand me'mor loyiha” DUK rahbari bir vaqtning o‘zida jamoatchilik asosida Samarqand viloyat hokimining loyiha-qidiruv ishlari bo‘yicha yordamchisi hisoblanadi;
“Samarqand me'mor loyiha” DUKning Italiya, Janubiy Koreya, Xitoy va boshqa xorijiy mamlakatlardan tajribali loyihachi me'morlarni jalb qilish bilan bog‘liq hamda ularga sarf etiladigan barcha xarajatlari dastlabki uch yil mobaynida “O‘zbekiston temir yo‘llari” AJ tomonidan qoplanadi;
“Samarqand me'mor loyiha” DUK Samarqand davlat arxitektura-qurilish instituti talabalarining o‘quv-ishlab chiqarish amaliyotini o‘tishida tayanch tashkilot hisoblanadi.
5. O‘zbekiston Respublikasi Xususiylashtirilgan korxonalarga ko‘maklashish va raqobatni rivojlantirish davlat qo‘mitasi, Davlat arxitektura va qurilish qo‘mitasi, Samarqand viloyati hokimligi hamda Samarqand davlat arxitektura-qurilish instituti Samarqand shahar, Lolazor ko‘chasi, 70-uy manzilidagi o‘quv laboratoriyasi binosi majmuasi operativ boshqaruv huquqi asosida “Samarqand me'mor loyiha” DUKga berilishini ta'minlaydilar.
6. Samarqand davlat arxitektura-qurilish instituti bir oy muddatda “Samarqand me'mor loyiha” DUKning ustavini va shtat jadvalini ishlab chiqadi hamda belgilangan tartibda tasdiqlaydi.
7. Belgilab qo‘yilishicha:
“Samarqand me'mor loyiha” DUKning o‘z mablag‘lari va qonun hujjatlarida taqiqlanmagan boshqa manbalar uning faoliyatini moliyalashtirish manbalari hisoblanadi.
“Samarqand me'mor loyiha” DUK direktori O‘zbekiston Respublikasi Davlat arxitektura va qurilish qo‘mitasi hamda Samarqand viloyati hokimligi bilan kelishgan holda Samarqand davlat arxitektura-qurilish instituti rektori tomonidan lavozimga tayinlanadi va lavozimdan ozod qilinadi.
8. Samarqand viloyati hokimligi O‘zbekiston Respublikasi Davlat arxitektura va qurilish qo‘mitasi bilan birgalikda ikki oy muddatda:
“Samarqand me'mor loyiha” DUKning moddiy-texnik bazasini mustahkamlash va uni qurilish obektlarini loyihalashtirish sohasida yuqori malakali kadrlar va mutaxassislar bilan to‘ldirish;
“Samarqand me'mor loyiha” DUKga operativ boshqaruv huquqi asosida beriladigan Samarqand shahar, Lolazor ko‘chasi, 70-uy manzilidagi o‘quv laboratoriyasi binosini kapital ta'mirlash bilan bog‘liq tashkiliy masalalarni hal etish va moliyalashtirish manbalarini aniqlash choralarini ko‘radi.
9. Mazkur qarorning bajarilishini nazorat qilish O‘zbekiston Respublikasi Bosh vazirining birinchi o‘rinbosari - “O‘zbekiston temir yo‘llari” AJ boshqaruvi raisi A.J. Ramatov, O‘zbekiston Respublikasi Davlat arxitektura va qurilish qo‘mitasi raisi B.I. Zokirov va Samarqand viloyati hokimi T.I. Jo‘rayev zimmasiga yuklandi.